stanford-oval/wikipedia huggingface dataset:
משה צוריאל
ביוגרפיה

נולד בגרמניה ליחזקאל שרגא וציפורה וייס. בילדותו היגרה משפחתו לארצות הברית. (עם הספינה המפורסמת סנט לואיס בשנת 1939 שעברה תלאות רבות) למד בישיבת נר ישראל בבולטימור, בראשות הרב יעקב יצחק רודרמן. הוסמך לרבנות ונחשף לכתבי הרב קוק, שלימוד בהם לא מקובל בישיבות חרדיות, והזדהה עם הכתוב בהם.
למד באוניברסיטת לויולה (אנ') בבולטימור, שם השלים תואר מוסמך בפסיכולוגיה חינוכית. שימש כרב קהילה בנוארק (אנ'), דלאוור.
בשנת 1956 עלה לירושלים ולמד במשך כשנה בישיבת מרכז הרב. באותה תקופה למד פעמיים בשבוע עם הרב אליעזר ולדמן אצל הרצי"ה קוק והשתתף גם בשיעוריו של הרב הנזיר. בהמשך חזר לחו"ל להשלים את לימודיו באוניברסיטה. בשנת 1960 שב לארץ ולמד במרכז הרב. משנת 1961 למד בכולל חזון איש. ולימד בתיכונים בחדרה, בבני ברק ובישיבת נחלים. נישא בשנת 1961 לרחל פרוכטר, בת רבי אברהם השו"ב הר-טוב בבית שמש.
משנת 1977 שימש כמשגיח בישיבת שעלבים, במשך 18 שנה, עד לאמצע שנות ה-90. לימד בישיבת תורת החיים בגוש קטיף, וגם לאחר שעברה ליד בנימין.
לאחר שעלה לארץ התגורר בבני ברק ונחשב חלק מן החברה החרדית. בניו למדו במוסדות חינוך חרדיים והקימו בתים חרדיים. על ספרו הראשון, "בית יחזקאל" (הלכה), קיבל הסכמה מהרב יעקב יצחק רודרמן, הרב עובדיה יוסף ועוד.
חיבר וההדיר עשרות ספרים וחוברות, בהם מכתבי הרב אברהם יצחק קוק, שלהדפסתם קיבל אישור מיוחד מהרב אליהו שלמה רענן, נכדו של הרב קוק.
בספרו ביאורי אגדות, הוא מביא כמאה פירושים ממורו הרב שמואל דביר.
ההדיר את "ספר המידות" ו"יין לבנון" של הרב נפתלי הרץ וייזל שלדבריו היה אדם כשר, הפרסום החוזר של הספרים עורר התנגדות בציבור החרדי.
בשנותיו האחרונות התמודד עם מחלת הסרטן, ובמקביל המשיך להעביר שיעורים מביתו.
נפטר בליל כ"ד באב ה'תשפ"ג, 10 באוגוסט 2023, ונטמן בבית הקברות בעיר אלעד.
דעותיו

על פי תפישת עולמו, תקופתנו מצריכה חדשנות ויצירתיות תורנית. בחיבוריו הוא נהג להביא את טענות החולקים ולדחות אותן בפירוט. במקרים רבים הוא מתח ביקורת על שיבושים שהשתרשו לדעתו בציבורים שונים, ולא נמנע מלמתוח ביקורת גם על גדולי ישראל בעבר ובהווה.
הוא סבר כי תקופתנו היא חלק מתהליך הגאולה. לדבריו יישוב ארץ ישראל הוא קיום מצוות הכיבוש, וגם במקרים של סכנה מדובר ב"שעת השמד" ומותר לאדם למסור את נפשו על קידוש השם וכי ויתור על חלקים מארץ ישראל הוא איסור תורה, ואין לעבור עליו אפילו תחת איום של פיקוח נפש. לדבריו, נסיגות מביאות לגביית מחיר דמים נוסף של יהודים, כמו שהוכח לאחר הסכמי אוסלו ופינוי גוש קטיף לכן ישנו איסור חמור להשתתף בעקירת יישובים, המוטל אפילו על מי שמוצב במעגלים החיצוניים וכי על כל חייל ושוטר להודיע למפקדיו שהוא לא ישתף פעולה בשום פינוי עתידי.
לקראת ההתנתקות פרסם מאמר בערוץ 7 ובו כתב שכל מי שישתתף בפינוי "יצא מכלל ישראל", ובראיון לידיעות אחרונות הסביר שאין לשתפו במניין עד שיחזור בתשובה. לאחר שאריאל שרון לקה באירוע מוחי, פרסם מאמר תחת הכותרת "באבוד רשעים רינה" ובו כתב כי אין להתפלל לרפואתו.
הרב צוריאל הדגיש כי בזמן הגאולה האחרונה יתבצע בירור והפרדה בין עם ישראל המקורי, לבין הערב רב שהסתפחו לעם ישראל עם הדורות, שעל אף היותם יהודים מבחינה הלכתית, הם אינם בעלי אופי יהודי. הרב צוריאל תמך בהטלת עונש מוות למחבלים. כמו כן, לדבריו, במלחמה כוללת אין להתחשב באוכלוסייה אזרחית, כפי ששאר האומות אינן מתחשבות בכך. את הטענות שאין להפציץ מהאוויר ובתותחים רבי עוצמה הוא כינה "מוסר מזויף", שכן בשלן קופחו חיי עשרות. התנגד לשילוב נשים ביחידות קרביות.
בהתייחס לעוברים שאובחנו כבעלי מומים קשים הרב צוריאל טען שרוב הפוסקים התירו לבצע הפלה מלאכותית וכי יש להעדיף עמדה זאת.
הרב צוריאל סבר שלדעת התלמוד הירושלמי והפוסקים, התפילה בקבר המת (גם אם הוא צדיק) אין לה כל משמעות ואף מהווה איסור מן התורה. הוא הוכיח כי האזכור של התועלת בתפילה בקבר המת המופיע בספר הזוהר היא תוספת מאוחרת שאינה מדברי רבי שמעון בר יוחאי ונוספה בשלב שבין גילוי הזוהר להדפסתו.
בשעה שעמדה על הפרק סוגיית הקמת ממשלה שנסמכת על מפלגת רע"מ פרסם מאמר חריף על האיסור לעשות כך. הוא ציטט את דבריו של הרצי"ה קוק נגד ממשלת המיעוט של יצחק רבין והסביר שחומרת הדבר נעוצה בכך שיהודים פונים לקבל סיוע מגויים כדי להכניע יהודים אחרים, דבר זה, לדבריו, שווה למעשיהם של הורקנוס ואריסטובולוס מצאצאי בית חשמונאי שפנו לעזרת נכרים במאבקם לקבלת השלטון על העם היהודי.
ספריו

אוצרות התורה - שיחות מוסר לפי סדר הפרשיות וחגי ישראל עם פירושים למסורה, שני כרכים
לקט אהבת התורה - על לימוד התורה, לפי סדר הפרשיות
דרישת ציון - ענייני אהבת ארץ ישראל ומצוות יישובה על סדר הפרשיות
הרב קוק על התורה - ג כרכים
הקפדת חכמים - על ביטויים חריפים של חז"ל
לא כזאת היא היהדות
קוממיות לארצינו בשאלות התקופה
שואל ומשיב - תשובות קצרות לשאלות אקטואליות
ציצים ופרחים
בית יחזקאל ספר ראשון - ליקוט הלכות על פי סדר קדושת האיברים
בית יחזקאל ספר שני - מוסר השקפה והלכות דעות
נמשל של המלך - פירוש על כל מלת "מלך" שבמגילת אסתר
אוצרות חנוכה
אוצרות פורים
אוצרות פסחים
אוצרות צוריאל
אוצרות המוסר - לקט דברי מחשבה מוסר דעות ויראת שמים, בתוספת "אוצר עבודת ה'" על קדושת האיברים ומצוותיהם לפי מתכונת ספר חרדים ו"קונטרס סגולות" הנזכרות בדברי חז"ל, שני כרכים.
לקט פירושי אגדה ארבעה חלקים
לקט מהגיוני התורה - על אגדות הש"ס, שני חלקים
מסורת סייג לתורה - תיבות במקרא שיש בכתיב שלהן ייחודיות לפי המסורה, 3 כרכים
אור התורה - ביאור לדרכי הגימטריות, עם דוגמאות משמונה עשרה מחברים
ציון במשפט תיפדה - עידוד ללימוד תלמוד הירושלמי
לימוד הלכה או אגדה
הן עם לבדד ישכון - עידוד להיבדל מדרכי הנכרים ולהיזהר מהערב רב
הערב רב – שיחות שנתן בגוש קטיף לפני הפינוי (תשס"ה)
ערב רב במשנת הרב קוק
קונטרס ארץ חמדה - בענייני ארץ ישראל, עם ישראל והגאולה, שני חלקים
לשעה ולדורות - הלכות ציבור והלכות דעות בענייני השעה והדור, שני כרכים
שובו אלי - תיקון המידות בארבעים הימים שבין ראש חודש אלול ליום הכיפורים, נדפס עם הספר "ארבעים ושמונה מידות", בעניין המידות שהתורה נקנית בהם ללימוד בימי ספירת העומר לפני "קבלת התורה"
מלא כל הארץ כבודו - עיון בחכמה הנפלאה שהטביע הקב"ה בבריאה, כפי הדרכת הרמב"ם, למען נלמד ליראה ולאהבה את הקב"ה, שני חלקים.
הדר התורה - מבוא מקיף בעניין חשיבות לימוד תורה בגימטריות ואלפי גימטריאות מחידושי עזרא קינוולד
נפלאים מעשיך - חיבור המפרט כמה מן פלאי הקב"ה בניהול טבע גוף האדם
הקודש והנסתר בהגותו של הראי"ה
שבחי חפציבה מעלת ישוב ארץ ישראל
שפתי צדיק - חוברת-עזר להבנת הספר "צדקת הצדיק" של האדמו"ר ר' צדוק הכהן מלובלין
ספריו > ספרי ליקוטים ומפתחות של דברי גדולי ישראל

אוצרות גדולי ישראל, ובתוכם: אוצרות הרמב"ם - מוסר השקפה ודעות מכל ספרי הרמב"ם שבהם שינה או הוסיף על המפורש בחז"ל, אוצרות המהר"ל - מפתחות עניינים למרבית ספריו עם סיכום תפיסת עולמו בעניינים יסודיים של התורה והיהדות, אוצרות הגר"א - מפתחות לכל ספריו במוסר השקפה ואמונה עם בירורים בענייני הלכה ועיונים בשיטותיו והנהגותיו, אוצרות הרמח"ל - מפתחות לכל ספריו בענייני נגלה ונסתר עם מפתחות לפסוקים ומאמרי חז"ל עליהם התבסס בספריו, אוצרות הנצי"ב - רעיונות והדרכות מתוך ספריו עם מפתחות לכל ספריו במוסר השקפה אמונה, אוצרות רש"ר הירש - לקט רעיונות והסברים מספריו, אוצרות רבי צדוק הכהן מלובלין - מפתחות עניינים לחמשה עשר ספריו, אוצרות המלבי"ם - מפתחות לספריו בענייני מוסר ואמונה בנגלה ובנסתר, אוצרות הכתב והקבלה - הרב יעקב צבי מקלנברג, בענייני מוסר אמונה ודעות, עם מפתחות, אוצרות האמונה - לקט להפניית מקורות למאה ספרים על נושאי יסוד ביהדות. ארבעה כרכים
אוצרות הראי"ה - מפתחות לספרי הרב קוק עם מאמרים וביאורים בדבריו וכן דברי תורתו מספרים ומכתבי יד, שבעה כרכים.
אוצרות הרב יצחק אברבנאל - לקט מוסר השקפה ודעות מכל ספריו, עם מפתחות
אוצרות רלב"ג - ר׳ לוי בן גרשום - ביאור קצת משיטותיו ומפתחות לענייני מוסר ומחשבה בספריו, תשע"ד
אוצרות רד"ק - ר' דוד קמחי - ליקוטים מכתביו ומפתחות לענייני מוסר ומחשבה בספריו, תשע"ו
אוצרות רמב"ן - ר' משה בן נחמן - ליקוטים מכתביו ומפתחות לענייני מוסר ומחשבה בספריו, עיונים בשיטותיו בסתרי תורה, התנגדותו לפילוסופיה, יחסו למפרשים אחרים. וכתבים חדשים שלא נודעו ברבים, וחלק משיריו עם הערות, תשע"ו
אוצרות אמונה - לקט מקורות מתוך 100 ספרים בנושא אמונה
אוצרות התפילה - דברי התעוררות, כמה ביאורי מלים שבתפילה ועוד חקירות בהלכה
אוצרות מהר"ל וסודותיו - סתרי תורה בדברי המהר"ל
אוצרות הכתב והקבלה
אוצרות צוריאל - ליקוט פרפראות וחידושי תורה
אוצרות ארץ חמדה
אוצרות הרד"ק
אוצרות הרלב"ג
אוצרות הרמב"ן
אוצרות הרשב"ם
אוצרות הרמב"ם
אוצרות המלבי"ם
אוצרות האגדה - 2 כרכים
פניני הראי"ה - תורת הראיה על סדר פרשיות השבוע
לקט פירושי אגדה - ליקוט מתוך למעלה ממאה ועשרים ספרים המבארים את אגדות חז"ל בתוספת ביאורים מהמחבר, ארבעה כרכים
לקט מבואות כמה מבואות לספרי קבלה ומוסר
לקט מפתחות ספרי יסוד לעשרים וששה ספרי יסוד
מגדל עוז - מפתחות ליותר ממאה ספרי יסוד בקבלה ומוסר
ספריו > ההדרת ספרים

פרדס רימונים לרמ"ק
ספר הגירושים לרמ"ק
תפילה למשה עבודת יום הכיפורים לרמ"ק
שיעור קומה לרמ"ק
תיקוני זוהר
תיקוני זוהר חדש על פי נוסח הגר"א
עבודת הקודש לרבי מאיר אבן גבאי
רבינו בחיי על פי הסוד
שבעה מאורות ספרי מקובלים קדמונים מוגהים עם הערות ומפתחות
טוב הארץ לרבי נתן שפירא
מצ"ת שימורים לרבי נתן שפירא
ויקהל משה לר' משה מפראג
ערכי כינויים לרבי משה זכות
חיבור התשובה למאירי מהדורת מוסד הרב קוק
רלב"ג על איוב מהדורת מוסד הרב קוק
חמדת הימים בתוספת מבוא שמטרתו לסתור את דברי פוסלי הספר חמדת ימים, הערות ומפתח עניינים
שמונה קבצים מאת הראי"ה קוק, ב’ כרכים, בהוצאת מוסד הרב קוק תש"פ
עיון תפילה לכתב הקבלה
משיב נפש על רות להב"ח
חשק שלמה לרבי שלמה פפנהיים
יריעות שלמה לרבי שלמה פפנהיים
גן נעול לרבי נפתלי וייזל
יין לבנון על אבות לרבי נפתלי וייזל
רוח חן לרבי נפתלי וייזל
מגדל הלבנון לרבי נפתלי וייזל
מעיין גנים לרבי נפתלי וייזל
ספר המידות לרבי נפתלי וייזל
חקור דין לרבי נפתלי וייזל
אמרי שפר על בראשית 2 כרכים לרבי נפתלי וייזל
כתר מלכות לרדב"ז
מגן דוד לרדב"ז
מצודת דוד לרדב"ז
משמיע ישועה לאברבנאל
ישועות משיחו לאברבנאל
מעייני הישועה לאברבנאל
נחלת אבות לאברבנאל
אם לבינה לרמ"ז
עמק המלך לר' נפתלי הירץ
ספר יצירה
חומר ביד היוצר : באור פזמון 'כי הנה כחומר' על פי כונה גנוזה / מאת הרב שלמה פפנהיים
כמו כן, הוציא לאור הרב צוריאל מהדורות חדשות של ספרי קבלה, כגון "ויקהל משה" לרבי משה מפראג ו"טוב הארץ" לרבי נתן שפירא, חלקם בתוספת מבואות ומראי מקומות. הרב צוריאל כתב גם מעל מאתיים מאמרים, רבים מהם, בענייני השעה, פורסמו באתר האינטרנט של ערוץ שבע. כמחציתם של מאמרים אלה קובצו בספר "קוממיות לארצנו".
תלמידיו

הרב אליהו דורדק - ר"מ בישיבת מצפה יריחו
הרב בני טבדי - רב קהילה ברעננה
הרב שמואל טל - ראש ישיבת תורת החיים יד בנימין
הרב יהונתן סנדרס - רב היישוב אלוני הבשן ברמת הגולן
הרב ניר שקורי - ראש ישיבת בני עקיבא נתניה
משפחתו

היה נשוי לרחל. בין ילדיו:
הרב אברהם צוריאל, רבה של נס ציונה.
עו"ד ידידיה צוריאל, סגן ראש מועצת גני תקווה ויו"ר סניף הליכוד המקומי.
הערות שוליים

1 2  דביר עמר, הלך לעולמו הרב משה צוריאל, באתר ערוץ 7, 10 באוגוסט 2023;
גיא עזרא, ‏ברוך דיין האמת: הרב משה צוריאל הלך לעולמו, באתר "סרוגים", 11 באוגוסט 2023
↑  הילה וולברשטיין, משמיע ישועה, (שמחה רז - עורך), מרכז שפירא תש"ע, עמ' 10, 96
↑  משמיע ישועה, שם, עמ' 100
↑  כיתה י' תיכון עירוני דתי בני־ברק, השתתפות באבלו, הארץ, 26 באפריל 1963
↑  אוצרות הראי"ה, כרך ד, ראשון לציון תשס"ב, עמ' 5. ראה תמונה.
↑  הרב משה צוריאל, ביאורי אגדות, בני ברק: מישור, תשנ"ט, עמ' תתת
↑  מהדורתו, בהוצאת ישיבת ההסדר ראשון לציון, באתר היברובוקס
↑  מאמר של הרב צוריאל, "הנחשד בחינם" באתר ישיבה
↑  חוזרים למלחמה בהשכלה, כתבה במקור ראשון, מובא כאן
1 2  הרב משה צוריאל, פדיון שבויים, והוא אסור, באתר ערוץ 7, 12 ביולי 2007
↑  הרב משה צוריאל, מסירות נפש עבור כיבוש ארץ ישראל, באתר ערוץ 7, 22 בפברואר 2008
1 2  הרב משה צוריאל, תוכנית מדינית, באתר ערוץ 7, 15 בינואר 2007
1 2  הרב משה צוריאל, "וברותי מכם המורדים והפושעים", באתר ערוץ 7, 13 בינואר 2008
↑  אילן מרסיאנו, רב: "השתתפת בפינוי? אתה פסול למניין", באתר ynet, 11 בספטמבר 2005
↑  הרב משה צוריאל, "באבוד רשעים רנה", באתר ערוץ 7, 18 בינואר 2006
↑  שהרי לפי חז"ל במסכת יבמות, דף עט: "שלשה סימנים יש באומה זו הרחמנים והביישנין וגומלי חסדים"
↑  הרב משה צוריאל, הריגת אוכלוסיה אזרחית במלחמה, באתר ערוץ 7, 16 באוגוסט 2006
↑  הרב משה צוריאל, אי אפשר לשתוק מול הרס צה"ל והמוסר, באתר ערוץ 7, 17 בינואר 2018
↑  שחר אילן, הפלה כהלכה, באתר הארץ, 16 ביוני 2005
↑  הרב משה צוריאל | פרשת שופטים | מדוע אין לבקר בבית קברות?, נבדק ב-2023-03-23
↑  הרב משה צוריאל, הרב צבי יהודה קוק וצירוף ערבים לממשלה, באתר ערוץ 7
↑  המבוא לספר חמדת ימים, בני ברק, תשס"ד, באתר היברובוקס
| --- | --- |
בקרת זהויות :  NLI: 987007310564405171  ISNI: 0000 0000 2971 8164  LCCN: n88234950  NTA: 24019425X  VIAF: 70494658   WorldCat (עם VIAF): 70494658
אנה אטקינס

| --- | --- |

 לידה:  16 במרץ 1799 טונברידג', הממלכה המאוחדת 
 פטירה:  9 ביוני 1871 (בגיל 72) Halstead Place, הממלכה המאוחדת 
 ענף מדעי:  בוטניקה 
 מקום מגורים:  Halstead Place 
 בן או בת זוג:  John Pelly Atkins 
 
אנה אטקינס (באנגלית: Anna Atkins; 16 במרץ 1799 –  9 ביוני 1871) הייתה צלמת בריטית וחוקרת בוטניקה פורצת דרך.
אטקינס נחשבת כראשונה שפרסמה ספר מלווה בצילומים - בשנת 1843 פרסמה את ספרה "אצות בריטניה – רישום באמצעות ציאנוטייפ (Cyanotype)".
ביוגרפיה

אטקינס נולדה בטונברידג' (Tonbridge), קנט שבאנגליה. אמה נפטרה זמן קצר לאחר לידתה והיא גודלה על ידי אביה, ג'ון ג'ורג' צ'ילדרן(אנ'), שהיה כימאי, מינרליסט וזואולוג. בזכות זאת זכתה להשכלה מדעית לה זכו נשים מעטות בלבד באותה עת. בביתם הייתה מעבדה גדולה ומצוידת היטב. אטקינס ליוותה את אביה במחקריו, וציורי הצדפות שלה פורסמו בספרו, שהיה תרגום ספרו של לאמארק על מיני צדפות.
בשנת 1825 נישאה לג'ון פלי אטקינס. לזוג לא היו ילדים.
אטקינס נפטרה בהלסטד בשנת 1871, בגיל 72.
אצות בריטניה – רישום באמצעות ציאנוטייפ

הזוג אטקינס היה חבר של ויליאם הנרי פוקס טלבוט ואטקינס למדה ממנו את השימוש בשיטת "רישום קלוטייפ (פוטוגני)", והחל מ-1841 החלה לצלם בעצמה.
סר ג'ון הרשל, פיתח את תהליך הציאנוטייפ(אנ') ב-1842, ואטקינס השתמשה בתהליך לצילום אצות מיובשות. אטקינס פרסמה בעצמה את תצלומיה באוקטובר 1843, בספרה: "Photographs of British Algae: Cyanotype Impressions", שנחשב כספר הראשון המלווה בתצלומים (8 חודשים לפני ספרו של טלבוט, "עפרון הטבע"). עד 1853 פרסמה אטקינס שני כרכים נוספים של ספרה. רק 17 עותקים של הספר יצאו לאור, כאשר רבים מהעותקים אינם שלמים. כיום, עותקים של הספר קיימים, בין השאר, בספרייה הבריטית, במוזיאון קלוינגרוב בסקוטלנד, במוזיאון המטרופוליטן לאמנות, בספריית העיר ניו יורק, באגודה הלינאית של לונדון ובחברה המלכותית של לונדון לשיפור הידע במדעי הטבע.
עבודות מאוחרות

בשנות ה-50 של המאה ה-19 אטקינס שיתפה פעולה עם חברה קרובה שלה, אן דיקסון (1799–1864), ביצירת לפחות שלוש אסופות פוטוגרמות של ציאנוטייפ:
Cyanotypes of British and Foreign Ferns (שנת 1853) אשר נמצא במוזיאון גטי בקליפורניה.
Cyanotypes of British and Foreign Flowering Plants and Ferns (שנת 1854) - הופרד לדפים בודדים, אשר נמצאים בחזקתם של מוזיאונים שונים.
אסופה אשר הוקדשה לאחיינה של אן דיקסון (שנת 1861).
בנוסף, פרסמה אטקינס ספרים ללא פוטוגרמות.
מספריה

Photographs of British algae: cyanotype impressions, (Sevenoaks) [Private publication], 1843-1854;
The perils of fashion. London, 1852;
The Colonel. A story of fashionable life. By the author of "The perils of fashion." London: Hurst & Blackett, 1853;
Memoir of J.C. Children, including some unpublished poetry by his father and himself. London: John Bowye Nichols and Sons, 1853;
Murder will out. A story of real life. By the author of "The colonel," etc. London, 1859;
A page from the peerage. By the author of "The colonel." London, 1863.
הערות שוליים

↑  Art encyclopedia, The concise Grove dictionary of art, Anna Atkins, ‏16.03.2015
↑  Parr, Martin; Gerry Badger, The photobook, a history, Volume I, London: Phaidon, 2004, ISBN 0-7148-4285-0
↑  Halstead Parish Council, Parish history: Anna Atkins., ‏16.03.2015
↑  New general catalog of old books and authors. Author names starting with At, ‏16.03.2015
| --- | --- |
בקרת זהויות :  NLI: 987007460369405171  BIBSYS: 1535375967232  BNE: XX1457516  BnF: cb148712590 (data)  CiNii: DA1925104X  DSI: 1048  GND: 128957786  ISNI: 0000 0000 6681 2379  LCCN: n85243434  NDL: 031488161  NLA: 35998164  PIC: 316124  RKD: 375771  SNAC: w6nm0ts5  SUDOC: 092427588  Trove: 1178381  ULAN: 500001807  VIAF: 25669621   WorldCat (עם VIAF): 25669621 
פוטוגרמה בשיטת קלוטייפ של אצה, שצילמה אטקינס עבור ספרה משנת 1843: "Photographs of British Algae: Cyanotype Impressions"
הרצח של ורסצ'ה: סיפור פשע אמריקאי

| --- | --- |

 סוגה:  סרט שמבוסס על ספרים 
 שחקנים:  אדגר רמירס  דארן כריס  ריקי מרטין פנלופה קרוז
 פרסים:  פרס אמי  פרס גלובוס הזהב
 ארץ מקור:  ארצות הברית ארצות הברית
 שפות:  אנגלית 
 מספר פרקים:  9
 הפקה
 הפצה:  נטפליקס 
 שידור
 רשת שידור:  FX Networks 
 תקופת שידור מקורית:  17 בינואר 2018 – 21 במרץ 2018
 קישורים חיצוניים
 אתר רשמי
 
הרצח של ורסצ'ה (באנגלית: The Assassination of Gianni Versace: American Crime Story) היא העונה השנייה של "סיפור פשע אמריקאי", סדרת טלוויזיה אמריקאית אנתולוגית מסוגת פשע ודרמה תקופתית של רשת FX. העונה, שפרק הבכורה שלה שודר לראשונה ב-17 בינואר 2018,‏ כוללת 9 פרקים. העלילה מתארת את סיפור רציחתו של מעצב האופנה ג'יאני ורסאצ'ה על ידי הרוצח הסדרתי אנדרו קוננן, ומבוססת על הספר Vulgar Favors: Andrew Cunanan, Gianni Versace, and the Largest Failed Manhunt in U.S. History מאת מורין אורת'. בסדרה מככבים אדגר רמירז, דארן קריס, ריקי מרטין ופנלופה קרוז.
העונה זכתה לביקורות חיוביות של מבקרי הטלוויזיה, אשר שיבחו את מרבית השחקנים על הופעותיהם. בטקס פרסי האמי ה-70 הסדרה זכתה במספר המועמדויות הגבוה ביותר - תשע - מתוכן זכתה בשלושה פרסים, לרבות בפרס המיני סדרה הטובה ביותר והשחקן הראשי הטוב ביותר במיני סדרה (דארן כריס).
שחקנים ודמויות

שחקנים ראשיים
אורחים מיוחדים
שחקנים חוזרים
הפקה > פיתוח

הפקת "הרצח של ורסצ'ה: סיפור פשע אמריקאי" יצאה לפועל באופן רשמי ב-18 באוקטובר 2016, והוכרז כי זו תהיה העונה השלישית של האנתולוגיה "סיפור פשע אמריקאי", אחרי העונה השנייה שתעסוק בהוריקן קתרינה. על פי פרסומים, דווח כי הסופר האנגלי טום רוב סמית יכתוב מספר מפרקי העונה, בהם השניים הראשונים, וכי המפיק הראשי ראיין מרפי יביים את פרק פתיחת העונה. לאחר שידור פרק סיום העונה הראשונה באפריל 2016, פורסם כי יוצרי הסדרה סקוט אלכסנדר ולארי קרשבסקי לא ימשיכו איתה לעונתה השנייה.
ביוני 2017 הוכרז כי הפקת העונה אודות הוריקן קתרינה תחל רק בתחילת 2018, וכי "הרצח של ורסצ'ה: סיפור פשע אמריקאי" תשודר בתחילת 2018, ותחליף אותה בתור העונה השנייה הרשמית של התוכנית "סיפור פשע אמריקאי".
ב-2 באוקטובר 2017 פורסם כי השחקן מאט בומר, אשר הופיע בעבר בעונות "פריק שואו" ו-"המלון" של התוכנית "אימה אמריקאית", יהיה הבמאי של הפרק השמיני, ותהיה זו עבודתו הראשונה כבמאי. במהלך הפקתה, שמה הזמני של העונה היה: "סיפור פשע אמריקאי: ורסאצ'ה / קונאנאן".
בדצמבר 2017, לאחר ההקרנה הפומבית הראשונה, התגלה כי לעונה יהיו תשעה פרקים בלבד, אף על פי שבמקור דווח שהיא תכלול עשרה פרקים.
הפקה > ליהוק

בפברואר 2017 אדגר רמירס ודארן כריס הצטרפו לצוות השחקנים של "הרצח של ורסצ'ה" בתפקיד ג'אני ורסצ'ה ואנדרו קוננן, בהתאמה. מרפי הודיע כי הדיווחים על פיהם ליידי גאגא תגלם את דמותה של דונטלה ורסצ'ה אינם נכונים; פנלופה קרוז לוהקה אחר-כך לתפקיד. באפריל 2017 פורסם כי ריקי מרטין מצטרף לצוות השחקנים בתפקיד אנטוניו ד'אמיקו, בן-זוגו של ורסאצ'ה. ב-28 באפריל 2017 נראתה אנלי אשפורד מצטלמת על סט הצילומים עם קריס. ב-21 ביוני 2017, פורסם באנטרטיינמנט ויקלי כי תפקידה של אשפורד בסדרה יהיה בדמותה של אליזבת קוט, חברת ילדות של קוננן, וכי ניקו אוורס-סווינדל יגלם את בעלה, פיליפ מריל.
ב-5 במאי 2017, מרפי הודיע באמצעות חשבון האינסטגרם שלו כי מקס גרינפילד הצטרף לצוות השחקנים, על ידי כך שפרסם תמונה של גרינפילד וקריס על הסט ביחד. ב-21 ביוני 2017 פורסם כי פין ויטרוק ישתתף בסדרה, ויגלם את ג'פרי טרייל, הקורבן הראשון של קוננן.
בנובמבר 2017, בחשבון הטוויטר הרשמי של הסדרה, פורסם כי ג'ודית לייט ודאשה פולנקו ייקחו חלק בצוות שחקני הסדרה.בדצמבר 2017, באתר האינטרנט הרשמי של הסדרה פורסמה רשימת צוות השחקנים והביוגרפיה של כל אחד מהם; הרשימה כללה את מקס גרינפילד בתפקיד רוני, ואישרה את ליהוקם של ג'ודית לייט (מרילין מיגלין), דאשה פולנקו (הבלשית לורי וידר), ג'ון ג'ון בריונס (מודסטו קוננן), קודי פרן (דייוויד מדסון) ומייק פארל (לי מיגלין).
הפקה > צילומים

שלב הצילומים החל במאי 2017, במיאמי וברג'ו די קלבריה. על פי פוסט שפרסם דארן כריס בחשבון הטוויטר שלו, הצילומים הסתיימו במהלך השבוע של ה-13 בנובמבר.
קידום

בספטמבר 2017 פרסמה FX את הטיזר הראשון לקראת עליית "הרצח של ורסצ'ה", בו נראות יונים יושבות מחוץ לאחוזתו לשעבר של ורסאצ'ה, ועפות משם כאשר נשמעות לפתע שתי יריות. טיזר שני שוחרר באותו חודש, בו נראית דונטלה, אחותו של ורסאצ'ה, מניחה פרחים על ארון מתים. באוקטובר שוחרר טיזר נוסף, בו נראה אדם אורז בגד בתוך מארז שחור עליו רשום "ורס'אצה" כאשר ברקע נשמעים דיווחים משטרתיים.  באותו חודש שוחרר עוד טיזר, המראה את דונטלה נושקת למדרגות עליהן ג'אני נרצח, בטרם היא נכנסת אל תוך אחוזתו. ביום ליל כל הקדושים שידרה FX סרטון במהלך הפסקת הפרסומות של הפרק התשיעי בסדרה "אימה אמריקאית: הכת", בו הודעה שהעונה תעלה לשידור ב-17 בינואר 2018.
בנובמבר 2017 פורסמו ארבעה טיזרים נוספים. הראשון מראה את ורסאצ'ה על שפת הבריכה שלו, שוכב עצום עיניים כשגבו מופנה אל הבריכה, ממנה יוצא כשקוננן, לבוש בבגד ים בלבד, ומתנגב מאחוריו. השני מציג את ד'אמיקו יוצא מביתו של ג'אני, שומע שתי יריות ורץ חזרה פנימה לראות מה קרה; ברקע נשמע קולו של ריקי מרטין בתפקיד ד'אמיקו אומר: "אני הייתי השותף שלו. אהבתי אותו. הוא היה גאון". הטיזר השלישי מציג את דונטלה וג'אני מתחבקים ומתבוננים בעצמם מול מראה. בטיזר הרביעי נראית מכונת תפירה פועלת, אך היא מתקלקלת ולא מצליחה לסיים את עבודתה.
ב-15 בנובמבר 2017 הופץ טריילר ראשון באמצעות חשבון הטוויטר של הסדרה. הטריילר מראה כמה רגעים מעברו הבלתי יציב של קוננן והתוצאות הראשונות לרצח של ורסאצ'ה. באותו יום הוכרז כי הפרק הראשון של העונה יהיה זמין חמישה ימים לפני הבכורה הרשמית למנויי FX +.‏ ב-28 בנובמבר 2017 פרסמה FX טריילר קצר חדש המציג את צוות השחקנים הראשי: קרוז, רמירז, מרטין וכריס על רקע קריינות של כריס בתור קוננן.
בדצמבר 2017 יצאו טיזרים נוספים. בראשון נראים ורסצ'ה וקוננן, זה מול זה, כאשר כל אחד מהם מדבר על עצמו ועל עברו. בטיזר השני נראית תצוגת אופנה של ורסצ'ה, בה נראות דוגמניות מתחילות לבכות, כאשר ברקע נשמעים דיווחים על רציחתו של ורסאצ'ה. הטיזר השלישי מציג את קוננן מנסה לשכנע מישהו שיש לו דייט עם ורסאצ'ה, והסצנה נחתכת לצילום שלו אוחז באקדח מיד אחרי הרצח. הטיזר הרביעי מציג את דונטלה ורסאצ'ה בהלוויה של אחיה, כשהיא לבושה בשמלה שחורה; הטיזר החמישי מציג חדרים שונים באחוזתו של ורסאצ'ה, כאשר ברקע נשמעים קולותיהן של דמויות שונות; ובטיזר השישי נראה אנדרו קוננן מתקלח, כאשר פניו מכוסות עם סרט דביק, ורוני (בגילומו של מקס גרינפילד) שואל אותו מה הוא עושה. ב-28 בדצמבר יצא סרטון "מאחורי הקלעים" הכולל מספר ראיונות עם אנשי הצוות והשחקנים. באותו היום יצא טיזר נוסף, בו נראה קוננן כשהוא מתכונן לרצוח את בן-זוגו ולאחר מכן את ורסאצ'ה.
בתחילת ינואר 2018 יצא טיזר חדש, בו נראה קוננן מחליף את לוחית הרישוי של מכוניתו ומברך לשלום ילדה קטנה, בעוד ברקע נשמע קול שאומר כי המשטרה מחפש אחריו וכי הוא מסוכן מאוד. ב-16 בינואר 2018 יצא הטריילר המלא, ולמחרת גרסה מקוצרת יותר.
ביקורות

העונה השנייה של "סיפור פשע אמריקאי" קיבלה ביקורות חיוביות בדרך כלל מצד המבקרים. באתר האינטרנט Rotten Tomatoes העונה קיבלה ציון של 89% בהתבסס על 97 ביקורות, עם דירוג ממוצע של 7.09 מתוך 10. על פי דעת הרוב באתר, נכתב כי העונה "מתחילה במפץ ומתפתלת לאט, נעה לאחור דרך תעלומת רצח מורכבת (ומפותלת מדי פעם) המעוגנת בהופעת חייו של דארן קריס". באתר Metacritic, העונה קיבלה ציון 74 מתוך 100, בהתבסס על 35 מבקרים, דבר המצביע על "ביקורות חיוביות בדרך כלל."
תגובות

בינואר 2018 משפחת ורסצ'ה פרסמה הודעה, ובה מתחה ביקורת על הסדרה. הם הסבירו כי הסדרה הופקה ללא רשותם, הסכמתם או מעורבותם, והוסיפו כי יש לראות בה יצירה בדיונית. המפיק ראיין מרפי הגיב, ואמר כי הסדרה "איננה יצירה בדיונית", מאחר שהיא מבוססת על ספר עיון בשם "Vulgar Favors" מאת מאורין אורת׳, וכי צוות ההפקה ורשת FX עומדים מאחורי היוצרת ויצירתה. מרפי המשיך והשווה את העונה הנוכחית לעונה הקודמת, "המדינה נגד או. ג'יי. סימפסון", ואמר כי העונה החדשה היא "יצירה לא בדיונית, עם אלמנטים של דוקו-דרמה", וכי היא לא דוקומנטרית. בתגובה לכך, משפחה ורסצ'ה פרסמה הודעה נוספת, והמשיכה לטעון כי מדובר ב-"יצירה בדיונית", מכיוון ש-"ספרה של אורת' מלא ברכילות ובספקולציות". הם גם מתחו ביקורת קשה על ספרה של אורת', והתייחסו אליו כאל "מאמץ ליצור סיפור סֶנסַצִיוֹנִי" עם "שמועות מיד שנייה שכולן סתירות". בתור דוגמה, הם התייחסו אל מצבו הרפואי של ג'אני ורסצ'ה, מאחר שאורת' טענה שהיה נשא HIV בזמן מותו.
אנטוניו ד'אמיקו גם כן מתח ביקורת על הסדרה, וטען שמספר סצנות היו "מגוחכות" והתעקש ש-"כל כך הרבה [סצנות הן] בדיוני[ות]". הוא אמר שאיננו מתכוון לצפות בסדרה, אך הוא היה שמח אילו ריקי מרטין, שמגלם אותו, היה יוצר איתו קשר כדי לקבל תובנה מסוימת בנוגע ליחסיו עם ורסאצ'ה.
לדברי ריאן מרפי, דונטלה ורסאצ'ה הביעה שביעות רצון מכך שפנלופה קרוז לוהקה לגלם אותה. הוא הסביר שמכיוון שקרוז ודונטלה הן חברות, כאשר הוא הציע לה את התפקיד קרוז ביקשה לקבל את ברכתה של דונטלה לפני שהסכימה לעשות זאת. הוא גם סיפר כי בזמן שקרוז ייצגה את הסדרה בטקס פרסי גלובוס הזהב ה-75, דונטלה "שלחה לה סידור פרחים מקסים וענק ואיחולי 'בהצלחה'."
רייטינג

| מספר הפרק | שם הפרק | תאריך שידור מקורי | מדד נילסן‏ (18-49) | מספר הצופים (במיליונים) |
| --- | --- | --- | --- | --- |
| ‏1 | ‏The Man Who Would Be Vogue | ‏17 בינואר 2018 | ‏1.3 | ‏3.98 |
| ‏2 | ‏Manhunt | ‏24 בינואר 2018 | ‏1.1 | ‏3.40 |
| ‏3 | ‏A Random Killing | ‏31 בינואר 2018 | ‏1.1 | ‏3.20 |
| ‏4 | ‏House by the Lake | ‏7 בפברואר 2018 | ‏0.9 | ‏2.77 |
| ‏5 | ‏Don't Ask Don't Tell | ‏14 בפברואר 2018 |  |  |
| ‏6 | ‏Descent | ‏28 בפברואר 2018 | ‏0.9 | ‏2.68 |
| ‏7 | ‏Ascent | ‏7 במרץ 2018 | ‏0.8 | ‏2.47 |
| ‏8 | ‏Creator / Destroyer | ‏14 במרץ 2018 | ‏0.8 | ‏2.57 |
| ‏9 | ‏Alone | ‏21 במרץ 2018 | ‏0.9 | ‏2.82 |